ROZHODNUTIE KOMISIE
z 3. júna 2009,
ktorým sa zriaďuje expertná skupina pre technické poradenstvo v oblasti ekologickej výroby
(2009/427/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
keďže:
(1)
Nariadením Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), sa určujú ciele a zásady platné na ekologickú výrobu a ustanovujú základné požiadavky, pokiaľ ide o výrobu, označovanie a kontrolu ekologických produktov v rastlinnej, živočíšnej výrobe a akvakultúre.
(2)
Oznámením Komisie Rade a Európskemu parlamentu o Európskom akčnom pláne pre ekologické potraviny a poľnohospodárstvo prijatom v júni 2004 (2) chce Komisia posúdiť daný stav a vytvoriť základ rozvoja politiky, a tým zabezpečiť celkovú strategickú víziu týkajúcu sa prispievania ekologického poľnohospodárstva k spoločnej poľnohospodárskej politike. V Európskom akčnom pláne pre ekologické potraviny a poľnohospodárstvo sa v rámci činnosti 11 odporúča predovšetkým to, aby sa zriadila nezávislá expertná skupina pre technické poradenstvo.
(3)
Je možné, že Komisia bude potrebovať technické poradenstvo pri rozhodovaní o schvaľovaní používania výrobkov, látok a postupov v oblasti ekologického poľnohospodárstva a spracovania, pri rozvoji alebo zlepšovaní predpisov ekologickej výroby a všeobecnejšie pri akejkoľvek inej záležitosti týkajúcej sa oblasti ekologickej výroby. Ide o zložité a časovo náročné činnosti, ktoré si vyžadujú vysokú mieru špecializácie.
(4)
Z tohto dôvodu je nevyhnutné zriadiť skupinu expertov v oblasti ekologickej výroby a vymedziť jej úlohy a štruktúru.
(5)
Táto skupina by mala pomáhať pri zabezpečovaní ľahkého prístupu k technickému poradenstvu vysokej kvality v mnohých oblastiach súvisiacich s ekologickou výrobou.
(6)
Členmi tejto skupiny by mali byť vedci a ďalší experti s odbornými znalosťami v oblasti ekologickej výroby, ktorí by mali Komisii poskytovať nezávislé a transparentné technické poradenstvo na najvyššej úrovni.
(7)
Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (3), je potrebné stanoviť pravidlá o poskytovaní informácií členmi skupiny.
(8)
Osobné údaje týkajúce sa členov skupiny by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (4),
ROZHODLA TAKTO:
Článok 1
Expertná skupina pre technické poradenstvo v oblasti ekologickej výroby
Týmto sa zriaďuje pracovná skupina pre technické poradenstvo v oblasti ekologickej výroby, ďalej len „skupina“.
Článok 2
Úloha
Úlohou skupiny je pomáhať Komisii pri:
a)
hodnotení výrobkov, látok a postupov, ktoré je možné používať v oblasti ekologickej výroby, pričom sa zohľadnia ciele a zásady ustanovené v nariadení (ES) č. 834/2007;
b)
zlepšovaní existujúcich pravidiel a rozvíjaní nových pravidiel výroby;
c)
zabezpečovaní výmeny odborných skúseností a osvedčených postupov v oblasti ekologickej výroby.
Článok 3
Konzultácie
1. Komisia môže so skupinou konzultovať o akejkoľvek otázke týkajúcej sa oblasti ekologickej výroby.
2. Predseda skupiny môže Komisii odporučiť, že je vhodné so skupinou konzultovať o osobitnej otázke.
Článok 4
Členstvo - vymenovanie
1. Skupina sa skladá z 13 členov.
2. Komisia vymenuje členov skupiny, ďalej len „členov“, spomedzi odborníkov s kvalifikáciou v oblastiach uvedených v článku 2 a 3 ods. 1, ktorí zareagovali na verejnú výzvu na vyjadrenie záujmu. Komisia môže tiež vytvoriť zoznam úspešných kandidátov, ktorí nemohli byť vymenovaní za stálych členov napriek tomu, že boli počas výberového konania považovaní za vhodných kandidátov na členstvo v skupine.
3. Tento zoznam úspešných kandidátov sa môže používať na vymenovanie náhradníkov členov skupiny alebo na vymenovanie členov podskupín.
4. Členovia skupiny a podskupín sa vymenúvajú na základe osobnej spôsobilosti a radia Komisii nezávisle od akýchkoľvek vonkajších vplyvov.
5. Členovia skupiny sa vymenúvajú na trojročné funkčné obdobie, ktoré je možné predĺžiť, a nemôžu zastávať funkciu viac ako tri po sebe nasledujúce funkčné obdobia. Svoju funkciu vykonávajú dovtedy, kým nebudú nahradení v súlade s odsekom 6 alebo im neuplynie funkčné obdobie.
6. Členov, ktorí už nedokážu účinne prispievať k práci v skupine, ktorí sa vzdajú členstva, alebo nespĺňajú podmienky stanovené v odseku 4 tohto článku alebo v článku 287 zmluvy, možno na zostávajúce funkčné obdobie nahradiť.
7. Členovia vymenovaní na základe osobnej spôsobilosti každoročne podpisujú záväzok, že budú konať vo verejnom záujme, a vyhlásenie, v ktorom uvedú, či existujú alebo neexistujú akékoľvek záujmy, ktoré by mohli ohroziť ich objektívnosť. Na každom zasadnutí takisto informujú o každom osobitnom záujme, ktorý je možné považovať za škodlivý pre ich nezávislosť v súvislosti s bodmi programu.
8. Mená členov vymenovaných na základe osobnej spôsobilosti v skupine a v podskupinách a tých, ktorí sa nachádzajú na zozname úspešných kandidátov, sa uverejnia na internetovej stránke Generálneho riaditeľstva pre poľnohospodárstvo a rozvoj vidieka a v registri expertných skupín. Mená členov sa zhromažďujú, spracúvajú a uverejňujú v súlade s nariadením (ES) č. 45/2001.
Článok 5
Pracovný postup
1. Skupina volí spomedzi svojich členov predsedu a dvoch podpredsedov jednoduchou väčšinou.
2. Po dohode s Generálnym riaditeľstvom pre poľnohospodárstvo a rozvoj vidieka sa môžu vytvoriť podskupiny s cieľom preskúmať osobitné otázky za podmienok stanovených skupinou. Takéto skupiny zaniknú hneď, ako splnia svoje mandáty. Podskupiny sa skladajú maximálne zo 7 členov z členov skupiny alebo zo zoznamu úspešných kandidátov uvedeného v článku 4 ods. 3.
3. Zástupca Komisie môže vyzvať expertov alebo pozorovateľov s osobitnými odbornými znalosťami v predmetnej problematike na účasť na rokovaniach skupiny alebo podskupiny, ak je to účelné alebo potrebné.
4. Informácie získané v rámci účasti na rokovaniach skupiny alebo podskupiny nemožno uverejniť, ak sa podľa názoru Komisie týkajú dôverných otázok.
5. Skupina a jej podskupiny sa zvyčajne stretávajú v priestoroch Komisie v súlade s postupmi a harmonogramom stanovenými Komisiou. Komisia zabezpečuje sekretárske služby. Na zasadnutiach skupiny a jej podskupín sa môžu zúčastniť aj iní úradníci Komisie, ktorí sa zaujímajú o témy zasadnutí.
6. Skupina prijme svoj rokovací poriadok na základe vzorového rokovacieho poriadku prijatého Komisiou (5).
7. Komisia môže na internete uverejňovať všetky programy, zápisnice, zhrnutia, závery, predbežné závery alebo pracovné dokumenty skupiny v pôvodnom jazyku príslušného dokumentu.
Článok 6
Výdavky na zasadnutia
V súlade s ustanoveniami Komisie o náhradách pre externých expertov Komisia hradí členom a expertom cestovné náklady a v prípade potreby náklady na stravu a ubytovanie vynaložené v súvislosti s činnosťou skupiny.
Za služby poskytnuté podľa tohto rozhodnutia sa nevypláca žiadna odmena.
Výdavky na zasadnutia sa uhradia v rámci ročného rozpočtu, ktorý skupine pridelili príslušné útvary Komisie.
Článok 7
Nadobudnutie účinnosti
Rozhodnutie nadobúda účinnosť dňom jeho uverejnenia v Úradnom vestníku Európskej únie.
V Bruseli 3. júna 2009